Pa en seun by plaashek geskiet, beroofArgieffoto: Reint Dykema Die polisie ondersoek ’n saak van gewapende roof nadat ’n pa en seun deur rowers op hul plaas in die omgewing van Walkerville, suid van Johannesburg, oorval is. Albei het skietwonde tydens die voorval opgedoen en die pa moes na die hospitaal gehaas word. Kapt. Kay Makhubele, woordvoerder van die polisie, het die voorval aan Maroela Media bevestig. Volgens Makhubele is pa en seun Woensdag by die plaashek oorval waarna die verdagtes die pa van sy beursie beroof en op die vlug geslaan het. Russel Meiring, woordvoerder van ER24, het in ’n verklaring gesê pa én seun het albei ’n skietwond aan die bobeen gedurende die voorval opgedoen. Volgens Meiring het pa en seun buite die plaashuis gesit met paramedici se aankoms op die toneel. Hoewel die seun se toestand in dié stadium stabiel was, was die pa in ’n ernstige toestand. Hy is pynmedikasie toegedien voordat albei na ’n private hospitaal gehaas is vir mediese behandeling. Niemand is nog in verband met die voorval in hegtenis geneem nie.